65 in hof ná Noordwes-geweldArgieffoto. Altesaam 65 verdagtes het Maandag in onderskeidelik die Klerksdorp- en Mmabatho-landdroshowe voorgekom in verband met die onlangse gewelddadige betogings in Noordwes op aanklagte van besit van gesteelde goedere en sakeroof. Brig. Sabata Mokgwabone, woordvoerder van die polisie, het gesê 56 van die verdagtes het in die Klerksdorp-landdroshof verskyn ná hulle verlede week in Jouberton in Klerksdorp vasgetrek is. “Elkeen is op borgtog van R300 elk vrygelaat en sal weer op 30 Mei voor die hof verskyn,” het Mokgwabone gesê. Die ander nege beskuldigdes, tussen 18 en 48 jaar oud, het in die Mmabatho-landdroshof verskyn ná hulle die afgelope naweek in die Mmabatho- en Lomanyaneng-polisiëringsgebied vasgetrek is. “Hulle is in hegtenis geneem ná inligting wat aan die polisie verskaf is oor die besit van vermoedelik gesteelde goedere.” Mokgwabone het gesê goedere soos bou- en loodgietermateriaal sowel as kruideniersware wat uit ŉ plaaslike hardeware-onderneming en snoepwinkels geplunder is, is in die verdagtes se wonings aangetref. “Een van die beskuldigdes het R300 borgtog ontvang en sal 28 Mei weer in die hof verskyn. Die ander agt sal in aanhouding bly tot 10 Mei.” Die polisie is volgens Mokgwabone steeds sterk teenwoordig in die provinsie sedert 27 April om die situasie heeltemal te bestendig.